Αιμιλία Λεπίδα (μνηστή του Κλαύδιου)

Η Αιμιλία Λεπίδα, λατιν.: Aemilia Lepida, (5 π.Χ. – περ. 43 μ.Χ.) ήταν ευγενής Ρωμαία και ματρόνα. Ήταν το πρώτο δισέγγονο του Αυτοκράτορα Αυγούστου.

 Βιογραφία 

 Νεανική ζωή 
Ήταν το πρώτο δισέγγονο του Αυτοκράτορα Αυγούστου και της ευγενούς Σκριβωνίας, όντας το πρωτότοκο παιδί της Ιουλίας της Νεότερης, η οποία ήταν η μοναχοκόρη τους, η πρώτη κόρη της Ιουλίας της Πρεσβύτερης. Ο πατέρας της ήταν ο Λεύκιος Αιμίλιος Παύλος, ο οποίος ήταν γιος του Λεύκιου Αιμίλιου Λέπιδου Παύλου, και εγγονός του Λεύκιου Αιμίλιου Λέπιδου Παύλου, και επομένως ανιψιός του Μ. Αι. Λέπιδου ενός της Τριανδρίας και από μια διακεκριμένη και αρχαία οικογένεια πατρικίων, των Aιμιλίων Λεπίδων.

Πιθανώς να είχε έναν αδελφό ονόματι Mάρκο Αιμίλιο Λέπιδο (6-39) που ήταν νυμφευμένος με την αγαπημένη αδελφή του Καλιγούλα, Ιουλία Δρουσίλλα. Barrett, Anthony, 'Caligula: The Corruption of Power' (Routledge, 1989), p.82-3.

 Οικογένεια 
Στα νεότερα της χρόνια, η Λεπίδα αρραβωνιάστηκε με τον  Κλαύδιο, αλλά οι γονείς της έπεσαν στη δυσμένεια του Αυγούστου και έτσι ο Αυτοκράτορας διέκοψε τον αρραβώνα.  Το 8 μ.Χ. η μητέρα της Ιουλία η Νεότερη (αλλιώς ονομαζόμενη Βιψανία Ιουλία) εξορίστηκε για μοιχεία, όπως η ίδια η μητέρα της Ιουλία. Ο πατέρας της Λεύκιος εκτελέστηκε το 14 για συμμετοχή σε συνωμοσία εναντίον του Αυγούστου.

Μέχρι το 13 μ.Χ., η Λεπίδα είχε παντρευτεί τον Mάρκο Ιούνιο Σιλανό Τορκουάτο, μέλος του κλάδου πατρικίων του αρχαίου γένους των Ιουνίου. Τα παιδιά τους ήταν:
 Μάρκος Ιούνιος Σιλανός (14 μ.Χ.–54), ύπατος το 46, θανατώθηκε για να εξασφαλίσει τη διαδοχή του Νέρωνα και να τον αποτρέψει από το να εκδικηθεί το τέλος του αδελφού του, Λεύκιου.
 Ιουνία Καλβίνα (άκμασε το 79 μ.Χ.), παντρεύτηκε τον Λεύκιο Βιτέλλιο, αδελφό του μελλοντικού Αυτοκράτορα Βιτέλλιου. Κατηγορούμενη για αιμομιξία με τον μικρότερο αδελφό της, εξορίστηκε από τον Κλαύδιο, για να ανακληθεί δέκα χρόνια αργότερα από τον Αυτοκράτορα Νέρωνα.
 Δέκιμος Ιούνιος Σιλανός Τορκουάτος (απεβ. 64 μ.Χ.), ύπατος το 53, αναγκάστηκε από τον Νέρωνα να αυτοκτονήσει, όταν κατηγορήθηκε ότι καυχιόταν για την καταγωγή του από τον Αύγουστο.
 Λεύκιος Ιούνιος Σιλανός Τορκουάτος ο Πρεσβύτερος (απεβ. 49 μ.Χ.), πραίτορας το 48, αρραβωνιάστηκε την Οκταβία, κόρη του Κλαύδιου. Η Ιουλία Αγριππίνα διέδωσε τη φήμη, ότι αυτός είχε διαπράξει αιμομιξία με την αδελφή του, με αποτέλεσμα να αποβληθεί από τη Σύγκλητο και να στερηθεί το αξίωμά του. Αυτοκτόνησε την ημέρα, που παντρεύτηκαν ο Κλαύδιος και η Ιουλία Αγριππίνα.
 Ιουνία Λεπίδα, παντρεύτηκε τον Γάιο Κάσσιο Λογγίνο και μεγάλωσε τον ανιψιό της Λεύκιο Ιούνιο Σιλανό Τορκουάτο τον Νεότερο (50-66) μετά τη δολοφονία του πατέρα του, Μάρκου. Barrett, Anthony, 'Caligula: The Corruption of Power' (Touchstone, 1989), p.viii-ix. Η Ιουνία Λεπίδα ήταν η γιαγιά της Αυτοκράτειρας Δομιτίας Λογγίνας.

Η ημερομηνία του τέλους της δεν είναι γνωστή. Μερικές φορές λέγεται, ότι δηλητηριάστηκε με εντολή της Ιουλίας Αγριππίνας (Αγριππίνας της Νεότερης) κατά τη διάρκεια της βασιλείας του Νέρωνα, αλλά αυτή η Λεπίδα ήταν προφανώς η Δομιτία Λεπίδα η Νεότερη, μητέρα της Βαλερίας Μεσσαλίνας και η δεύτερη σύζυγος του Αππίου Ιουνίου Σιλανού.

 Δείτε επίσης 
 γένος Ιουνίων

 Βιβλιογραφικές αναφορές 

 Πηγές 
 Gaius Suetonius Tranquillus, De Vita Caesarum, Claudius, 26.
 Publius Cornelius Tacitus, Annales.


 Εξωτερικοί σύνδεσμοι 


Κατηγορία:Δυναστεία των Ιουλίων και Κλαυδίων